Stodir

Stodir hf., aikaisemmalta nimeltään FL Group hf., sitä ennen Flugleiðir, on islantilainen sijoitusyhtiö.

Historia
Yhtiö perustettiin 20. kesäkuuta 1973 nimellä Flugleiðir islantilaisten lentoyhtiöiden Loftleiðir ja Flugfélag Íslands omistajayhtiöksi. Näistä yhtiöistä muodostettiin sittemmin Icelandair, ja sen emoyhtiöksi perustettiin Icelandair Group, jonka omistajana jatkoi Flugleiðir. Vuonna 2005 Flugleiðir muutettiin sijoitusyhtiöksi ja se sai nimekseen FL Group. Yhtiö alkoi tehdä sijoituksia sekä lentoyhtiöihin että muille aloille.

Vuonna 2005 FL Group hankki tanskalaisen Sterling Airlines -lentoyhtiön ja nosti omistusosuutensa brittiläisessä easyJet-lentoyhtiössä 16,2 prosenttiin. Yhtiö myi omistuksensa kummassakin yhtiössä vuonna 2006. Samana vuonna FL Group luopui omistuksestaan Icelandair Groupissa listaamalla yhtiön Islannin pörssiin. Vuosina 2005–2007 FL Group hankki useassa erässä noin 22,5 prosentin osuuden Finnairin osakekannasta, mutta myi osakkeista puolet joulukuussa 2007 ja loput maaliskuussa 2008.

FL Groupin uudeksi nimeksi tuli Stodir 4. kesäkuuta 2008. Syyskuun lopussa samana vuonna Stodir haki konkurssisuojaa sen jälkeen kun Islannin valtio oli ottanut haltuunsa yhtiön tärkeimmän sijoituskohteen Glitnirin.

Merkittäviä sijoituksia
 Glitnir banki (32 % osuus), Islannin pörssissä noteerattu, viidessä maassa toimiva pohjoismainen pankki
 Landic Property (38% osuus, kiinteistösijoitusyhtiö)
 TM - Tryggingamidstodin (99 % osuus, vakuutusyhtiö)
 Royal Unibrew (26 % osuus), Tanskan pörsissä listattu yksi pohjoismaiden suurimmista panimoista
 Refresco Holding (49 % osuus, juomavalmistaja)
 Baugur Group (39 %, kiinteistösijoitusyhtiö)
 Bayrock Group (kiinteistökehitysyhtiö)

Lähteet

Aiheesta muualla 
 Stodirin kotisivu 

Islantilaiset yritykset
Sijoitusyhtiöt